text: Cimber venter kæmpetab 
  17 maj 2011 kl. 10.22
  Cimber Sterling forventer et kæmpe-underskud på 200 millioner kroner.
  Det danske lavprisselskab Cimber Sterling venter nu et endnu større minus på bundlinjen, når regnskabsåret er omme.
  Selskabet nedjusterer forventningerne til indtjeningen i 2011 - nu ventes et underskud på op mod 200 millioner kroner.
  Det oplyser Cimber Sterling i en fondsbørsmeddelelse.
  Det er markedssituationen i luftfartsindustrien, der presser selskabet, som derfor nu vil gøre en indsats for at få skaffet nogle flere penge i kassen.
   
  - Den fortsatte overkapacitet i luftfartsindustrien og den deraf følgende lave rentabilitet gør, at selskabet skal have styrket sit kapitalgrundlag, skriver Cimber i meddelelsen.
   
  Flyselskabet oplyser, at det har modtaget positive interessetilkendegivelser fra "en række potentielle investorer" og drøfter mulighederne for en kapitaludvidelse med dem.
  